Energiatakarékossággal összefüggő intézkedések napirendhez tartozó előterjesztés kiegészítés
Készítette: Bognár Ottó Péter településüzemeltetési, hatósági és közbiztonsági referens/ Torma László aljegyző
Tisztelt Képviselőtestület!
Zalakaros Város Önkormányzat Pénzügyi és Igazgatási Bizottsága december 8-i ülésén napirendként szerepelt az energiatakarékossággal összefüggő intézkedések napirend. A napirend tárgyalása során a bizottság jelenlévő tagjainak száma a határozatképesség alá csökkent, így határozatot nem hozhatott, azonban a jelenlévő bizottsági tagok és alpolgármester úr az alábbi döntési javaslatokat támogatta informálisan:
I. 

Zalakarosi Közösségi Ház és Könyvtár nyitvatartási idejének meghatározása

Az előterjesztés szerinti határozati javaslat elfogadását.
II. 

Termáltó körüli világítás üzemidejének szűkítése

Az előterjesztés szerinti határozati javaslat elfogadását, azaz, a Termáltó körüli világítás 23.00 órától történő kikapcsolását.
III.

Közvilágítás helyi korlátozása
Az előterjesztés 2. változatát támogatták a jelenlévő bizottsági tagok, mely az alábbi:

Az MVM Watt Eta Kft. árajánlata alapján a lámpák kikötését 7.600 Ft + ÁFA/db összegért + 50.000 Ft + ÁFA egyszerűsített terv díjért vállalná. 

A lámpák 40 %-ának kikapcsolása esetén (forgalmasabb helyeken, illetve a zártkertekben nem történne lekapcsolás) a közvilágítás díja ~ nettó 13.756.000,- Ft. Egyéb kiadások: 50.000 Ft (tervezési díj) + 400 db x 7.600 Ft/db (lekapcsolások nettó díja)=  nettó 3.090.000 Ft. Ez összesen nettó 16.846.000,- Ft összeget jelent. A közvilágítási hálózat részleges kikapcsolásából adódó megtakarítás így a fenti félévre vonatkozóan ~ nettó 6.154.000,- Ft. Az MVM Watt Eta Kft. ajánlata tartalmazza, amennyiben a közvilágítás üzemeltetésére vonatkozó ajánlatukat elfogadja az önkormányzat, az egyszerűsített terv díjától eltekintenek. A közvilágítás üzemeltetésére beérkezett ajánlatok értékelése napirend kapcsán az előterjesztés és a bizottsági határozat is az MVM Watt Eta Kft. árajánlatának elfogadását javasolja a képviselőtestület számára, így az előterjesztés kiegészítés nem számol a terv díjával.
Amennyiben a képviselőtestület ezt a változatot fogadja el, ehhez rendeletalkotás szükséges, melyet jelen előterjesztés kiegészítés tartalmaz. Pénzügyi osztályvezető asszony a bizottsági ülésen jelezte, amennyiben ez a változat kerül elfogadásra, a kikapcsolás díjának pénzügyi fedezetéről dönteni kell, illetve fel kell hatalmazni a polgármestert a vállalkozóval kötendő szerződés aláírására.

 Ennek megfelelően a döntési javaslatok az alábbiak:
Határozati javaslat
I. (Zalakarosi Közösségi Ház és Könyvtár nyitvatartási idejének meghatározása)

1./ Zalakaros Város Önkormányzat Képviselőtestülete az Egyes kulturális intézmények működését érintő veszélyhelyzeti szabályokról szóló 469/2022. (XI. 21.) Korm. rendelet 1. §-ában foglalt felhatalmazás alapján a Zalakarosi Közösségi Ház és Könyvtár nyitvatartását az intézményvezető szakmai javaslatának figyelembevételével 2022. december 16-tól 2023. április 15-ig az alábbiak szerint határozza meg:
Civil Ház nyitvatartása:

csütörtök 12:00-20:00 

péntek 10:00-20:00

szombat 09:00-13:00

Szombat délutánra bérleti díj ellenében biztosítható a Civil Ház kisterme.
A Civil Ház 2022. december 22-2023 január 8. között zárva tart.

Határidő: azonnal
Felelős: Novák Ferenc polgármester
Operatív felelős: Sinkovics Norbert Zalakarosi Közösségi Ház és Könyvtár igazgatója
II. (Termáltó körüli világítás üzemidejének szűkítése)
1./ Zalakaros Város Önkormányzat Képviselőtestülete egyetért a Termáltó és Ökopart világítási idejének csökkentésével, ezért a világítás 23.00 órától történő lekapcsolását rendeli el.

2./ Felkéri a Hivatalt, hogy a világítás lekapcsolása érdekében a szükséges intézkedéseket tegye meg (időkapcsoló beállítása).
Határidő: azonnal
Felelős: Novák Ferenc polgármester
Operatív felelős: Bognár Ottó Péter településüzemeltetési, hatósági és közbiztonsági referens
III. (Közvilágítás helyi korlátozása)
1./ Zalakaros Város Önkormányzat Képviselőtestülete a közvilágítási hálózaton működő, a közvilágítás mértékének korlátozásáról szóló önkormányzati rendeletben meghatározott 400 db lámpatest kikapcsolását megrendeli az MVM Watt Eta Hálózati és Közvilágítási Szolgáltató Kft.-től (7630 Pécs, Engel János József u. 6.) nettó 7.600 Ft/db áron, azaz nettó 3.040.000 Ft+ 27 % Áfa, mindösszesen bruttó 3.860.800 Ft összegben, melynek fedezetét az önkormányzat 2022. évi költségvetésének általános tartaléka terhére biztosítja.
2./ Zalakaros Város Önkormányzat Képviselőtestülete felhatalmazza a polgármestert a vállalkozási szerződés aláírására azzal, hogy a vállalkozó a beavatkozást a lehető leghamarabb kezdje meg.
Határidő: azonnal
Felelős: Novák Ferenc polgármester
Operatív felelős: Bognár Ottó Péter településüzemeltetési, hatósági és közbiztonsági referens
                            Horváthné Juhász Barbara pénzügyi osztályvezető – tájékoztatásul a költségvetés 
                            számára
Rendeleti javaslat
Zalakaros Város Önkormányzata Képviselő-testülete megalkotja a …../2022 (……) önkormányzati rendeletét a közvilágítás mértékének korlátozásáról.
Zalakaros, 2022. december 13.
  Novák Ferenc









   polgármester
Zalakaros Város Önkormányzata Képviselőtestületének  …./2022 (….) önkormányzati rendelete

a közvilágítás mértékének korlátozásáról
Zalakaros Város Önkormányzata Képviselőtestülete az Alaptörvény 32. cikk (2) bekezdésében és a veszélyhelyzet során a közvilágítás üzemeltetésével kapcsolatos szabályokról szóló 449/2022. (XI. 9.) Korm. rendelet 4. §-ában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva az alábbi rendeletet alkotja.
1. §

A rendelet hatálya a Zalakaros város közigazgatási területén működő közvilágítási hálózat - mindenkori üzemideje alatti - mértékére terjed ki.
2. §

A rendelet célja, hogy Zalakaros Város Önkormányzat - az Ukrajna területén fennálló fegyveres konfliktusra, illetve humanitárius katasztrófára tekintettel, valamint ezek magyarországi következményeinek az elhárítása és kezelése érdekében veszélyhelyzet kihirdetéséről és egyes veszélyhelyzeti szabályokról szóló 424/2022. (X. 28.) Korm. rendelet szerinti veszélyhelyzet ideje alatt - működőképességét megőrizve úgy biztosítsa Zalakaros város közigazgatási területén a közvilágítást, hogy annak csökkentett mértéke a közbiztonságot, a vagyon- és személyvédelmet, valamint a közútbiztonságot ne veszélyeztesse.
3. §

(1) A közvilágítás Zalakaros város belterületén korlátozásra kerül, annak teljes működési ideje alatt.
(2) Az (1) bekezdésben foglaltak végrehajtása során lehetőség szerint törekedni kell minden második lámpatest kikapcsolására akként, hogy a korlátozás idejére a város területén található közlekedési csomópontok és a gyalogátkelőhelyek teljes megvilágítását biztosítani kell.
(3) Zalakaros város zártkerti területein a területi sajátosságok – az irányfény jelleg- miatt a közvilágítás nem kerül korlátozásra.

4. §

A kikapcsolással érintett lámpatestekről a Zalakarosi Közös Önkormányzati Hivatal pontos nyilvántartást vezet.
5. §

A közvilágítás mértékének korlátozásából származó megtakarítást a közvilágítás korszerűsítésére kell fordítani.

6. §

A rendelet a kihirdetését követő napon lép hatályba.


Novák Ferenc
Dr. Szentgyörgyvölgyi Eszter


polgármester
jegyző

Záradék: 

Kihirdetve: 2022….



Dr. Szentgyörgyvölgyi Eszter


jegyző

Előzetes hatásvizsgálat

a közvilágítás mértékének korlátozásáról szóló önkormányzati rendelet megalkotásához

A jogalkotásról szóló 2010. évi CXXX. törvény 17.§ (1) bekezdése alapján az előzetes hatásvizsgálattal a jogszabály előkészítője felméri a jogszabály változás előzetes következményeit.

A Tv. 17. § /2/ bekezdése alapján az előzetes hatásvizsgálat keretében az alábbi tényezők vizsgálata szükséges: 

Társadalmi-gazdasági hatása: Ismert, hogy Önkormányzatunk növelt áron tudja beszerezni 2023. január 1. napjától a villamosenergiát, mely jelentős költségtöbblet jelent majd önkormányzatunk számára. Az elfogadásra javasolt rendelet - a várakozások szerint biztosítja -, hogy Zalakaros Város Önkormányzat az energiaválság miatti, fent ismertetett kedvezőtlen hatások közepette is meg tudja őrizni működőképességét úgy, hogy eközben a közvilágítás csökkentett mértéke a közbiztonságot, a vagyon és személyvédelmet, valamint a közútbiztonságot nem fogja veszélyeztetni.

Az új rendelet végrehajtása érdeksérelmet okoz a város lakossága számára, de reményeink szerint lehetőségeinkhez képest elégséges szolgáltatást tudunk biztosítani.
Környezeti, egészségi körülmények: 
A rendeletben foglaltak végrehajtásának közvetlen egészségügyi, környezetre gyakorolt hatása nem jelentkezik. 

Adminisztratív terheket befolyásoló hatása: 

A rendelet az adminisztratív terhek tekintetében növekedést eredményez, abban a tekintetben, hogy a kikapcsolással érintett lámpatestekről a Zalakarosi Közös Önkormányzati Hivatalnak pontos nyilvántartást kell készítenie és vezetnie.
Egyéb hatása: Nincs.

A rendelet megalkotásának szükségessége: 

Zalakaros Város Önkormányzat Képviselőtestülete több alkalommal foglalkozott a megnövekedett energiaárak okán energiatakarékossággal összefüggő intézkedésekkel. Ez a rendeleti javaslat is ebbe az intézkedési sorba illeszkedik. Továbbá egy előremutató javaslatot is tartalmaz, a közvilágítás mértékének korlátozásából származó megtakarítást a közvilágítás korszerűsítésére kell fordítani.
A rendelet megalkotása elmaradása esetén várható következmények: 

Amennyiben a jogszabály megalkotására, ezáltal a közvilágítás korlátozására nem kerül sor, az Önkormányzat anyagi helyzete – a többszörösére emelkedő villamosenergia árra tekintettel – jelentősen romlana.
A rendelet alkalmazásához szükséges feltételek:

A tárgyi, személyi, szervezeti feltételek Zalakarosi KÖH-nél rendelkezésre állnak. 

Zalakaros, 2022. december 13.







       Dr. Szentgyörgyvölgyi Eszter


jegyző

Indokolás a közvilágítás mértékének korlátozásáról szóló önkormányzati rendelet megalkotásához
Általános indokolás
A Magyar Közlönyben 2022. november 9. napján jelent meg a veszélyhelyzet során a közvilágítás üzemeltetésével kapcsolatos szabályokról szóló 449/2022. (XI. 9.) sz. Korm. rendelet (továbbiakban: Korm. rend.), amelyben a települési önkormányzatok képviselő-testületei felhatalmazást kaptak arra, hogy a település közvilágításának időtartamával, illetve mértékével kapcsolatos kérdéseket rendeletben szabályozzák az Ukrajna területén fennálló fegyveres konfliktusra, illetve humanitárius katasztrófára tekintettel, valamint ezek magyarországi következményeinek az elhárítása és kezelése érdekében veszélyhelyzet kihirdetéséről és egyes veszélyhelyzeti szabályokról szóló 424/2022. (X. 28.) Korm. rendelet szerinti veszélyhelyzet ideje alatt.
A Korm. rend. világosan fogalmaz akkor, amikor kimondja, hogy a megalkotandó önkormányzati rendeletben a közvilágításra vonatkozó helyi működési rendet közbiztonsági, vagyon- és személyvédelmi, valamint közútbiztonsági szempontokra figyelemmel kell megalkotni.
Az elfogadásra javasolt rendelet - a várakozások szerint biztosítja -, hogy Zalakaros Város Önkormányzat az energiaválság miatti, fent ismertetett kedvezőtlen hatások közepette is meg tudja őrizni működőképességét úgy, hogy eközben a közvilágítás csökkentett mértéke a közbiztonságot, a vagyon és személyvédelmet, valamint a közútbiztonságot nem fogja veszélyeztetni.
A fentiekre és a helyi sajátosságokra tekintettel készült el a rendelettervezet a képviselőtestület számára.
Részletes indokolás

1.§-hoz

Az önkormányzati rendelet hatályáról rendelkezik.
2.§-hoz

Az önkormányzati rendelet célját határozza meg.

3.§-hoz

A közvilágítás csökkentett mértékét határozza meg.

4.§-hoz

Arról rendelkezik, hogy a kikapcsolással érintett lámpatestekről a Zalakarosi Közös Önkormányzati Hivatalnak pontos nyilvántartást kell vezetnie.
5.§-hoz

Arról rendelkezik, hogy a közvilágítás mértékének korlátozásából származó megtakarítást a közvilágítás korszerűsítésére kell fordítani.

6.§-hoz

Hatályba léptető rendelkezést tartalmaz.
2

